18 beseer toe vyf voertuie botsMarrion Hill-ongeluk, KwaZulu-Natal op 12 September 2015 Foto: ER24 Agtien persone is Saterdagoggend beseer in ŉ ongeluk op die M1 naby Milkywayweg in Marrion Hill, KwaZulu-Natal. “Provinsiale nooddienste het reeds van die pasiënte begin behandel toe paramedici van ER24 by die toneel opgedaag het,” het Russel Meiring, woordvoerder van ER24, in ŉ verklaring gesê. “Twee taxi’s en drie bakkies was in die ongeluk betrokke. Een van die taxi’s het aan die brand geslaan en die brandweer het gespook om die vlamme te blus.” Altesaam 18 persone is in die botsing beseer, waarvan vyf kritieke beserings opgedoen het. “Een van die kritiek beseerde pasiënte was die bestuurder van een van die taxi’s. Hy het erge brandwonde opgedoen,” het Meiring bygevoeg. Die pasiënte is na verskeie hospitale geneem vir dringende behandeling. “ŉ Omstander wat glo die ongeluk sien gebeur het, het van die insittendes uit die voertuie gehelp en ook begin om die brand in die taxi te blus.” Owerhede stel ondersoek in.